‘Hopeloos te min ambulanse in Gauteng’Argieffoto: Twitter via @_ArriveAlive Die DA het gesê daar kort sowat 700 ambulanse in Gauteng terwyl daar beplan word om slegs 114 nuwe ambulanse aan te skaf. Jack Bloom, DA-woordvoerder oor gesondheid, het Vrydag uitlatings by die voorlegging van die Gautengse nood- mediese dienste (GEMS) gemaak. Dit het aan die lig gekom die doelwit vir Gauteng is 1 474 ambulanse, maar dat daar tans net 773 ambulanse is. “Die plan is om vanjaar 114 nuwe ambulanse aan te koop terwyl daar verlede jaar met 110 ambulanse weggedoen is as gevolg van ongelukke, die aantal kilometers wat die ambulans al afgelê het of die hoë koste om dit te herstel – so eintlik styg die aantal ambulanse baie min,” het Bloom gesê. Volgens Bloom moet 33% van ambulanse elke jaar vervang word om ŉ hoë kilometerlesing en hoë onderhoudskostes te voorkom. “Die aantal noodgevalle het sedert 2015 byna verdubbel met gemiddeld 13 965 gevalle per maand in 2015 en 26 063 gevalle per maand in 2017,” het Bloom gesê. Volgens hom is GEMS se begroting vir 2017 R1,175 miljard. R223 miljoen daarvan sal egter gebruik word om skuld van die vorige jaar af te betaal. “Dit is onduidelik waar die geld vir die voorspelde R218 miljoen-ooruitgawe vandaan sal kom.” Volgens Bloom sluit ander probleme tydelike nooddiensfasiliteite sowel as ŉ tekort aan opgeleide paramedici in. “Dit is kommerwekkend dat die nooddienste in so ŉ slegte toestand is, veral in ag genome dat stadige reaksietye die risiko van dood verhoog.” Hy het gesê bester bestuur van die beskikbare begroting, wat kontrakte met privaat ambulansdienste insluit, is nodig vir beter dienslewering.